सड़कों पर बवाल, जहानाबाद, बेतिया में पुलिस ने खदेड़ा; पटना में पुलिस से धक्का-मुक्की
Youtuber Manish Kashyap Arrest Protest Update. Follow Sach Tak Media Private Limited Office Raid Latest News, Reports On Dainik Bhaskar पटना, शेखपुरा, वैशाली, बेतिया, जहानाबाद और नालंदा समेत कई शहरों में मनीष के समर्थक सड़कों पर उतरे और सड़कों को जाम किया।
यूट्यूबर मनीष कश्यप की गिरफ्तारी के विरोध में बिहार के कई शहरों में समर्थकों ने जमकर हंगामा किया। पटना, शेखपुरा, वैशाली, बेतिया, जहानाबाद और नालंदा समेत कई शहरों में मनीष के समर्थक सड़कों पर उतरे और सड़कों को जाम किया।
प्रदर्शन के दौरान समर्थकों ने नीतीश और तेजस्वी के खिलाफ नारेबाजी की। जगह-जगह आगजनी कर प्रदर्शन किया। इस दौरान पुलिस ने प्रदर्शन कर रहे लोगों को खदेड़ा, फिर जाम खुलवाया।
अपडेट्स
ट्विटर पर यूट्यूबर की गिरफ्तारी का विरोध तेजी से ट्रेंड कर रहा है। #23_मार्च_बिहार_बंद फिलहाल सबसे ऊपर ट्रेंड कर रहा है।
सबसे पहले अलग-अलग जिलों से आई कुछ तस्वीरें देखिए...
मनीष के समर्थकों के प्रदर्शन पर पुलिस के एक्शन की तस्वीरें देखिए...
बता दें कि राज्य में बंद का आह्वान ब्राह्मण-भूमिहार समाज से आने वाले और राष्ट्रीय जन जन पार्टी के अध्यक्ष आशुतोष कुमार और मनीष कश्यप के समर्थकों ने किया है। समर्थकों ने कहा कि हम सरकार से मांग करते हैं कि मामले की निष्पक्ष जांच हो।
ट्विटर पर कैंपेन
यूट्यूबर मनीष कश्यप की गिरफ्तारी के विरोध में ट्विटर पर कैंपेन भी चल रहा है। ट्वीट कर कहा गया है बिहार में हैं तो बंद का साथ दीजिए और बाहर हैं तो ट्विटर के जरिए अपनी उपस्थिति दर्ज कराए।
बिहार में है तो 23 मार्च को अपनी उपस्थिति दर्ज कराए!
बिहार से बाहर हैं तो कागज का एक टुकड़ा लीजिए। कलम लीजिए। लिखिए;
हम बिहार से बाहर हैं
पर ‘बिहार बंद’ के साथ हैं
अपनी तस्वीर के साथ उसे सोशल मीडिया पर डालिए और बंद को समर्थन दीजिए।
मनीष पर क्या हैं आरोप
मनीष कश्यप पर तमिलनाडु में बिहारी मजदूरों पर हमले का फेक वीडियो बनाने और उसे वायरल करने का आरोप है। EOU ने इस मामले में 3 केस दर्ज किए हैं। वहीं अपनी गिरफ्तारी की झूठी खबर चलाने को लेकर भी मनीष पर पटना में एक FIR हुई है।
इसके अलावा पश्चिम चंपारण में यूट्यूबर के खिलाफ 7 मामले दर्ज हैं। 18 मार्च को सरेंडर करने के बाद मनीष को रविवार शाम 14 दिनों की न्यायिक हिरासत में जेल भेज दिया गया।
रिमांड बढ़ाने की ईओयू ने दी है अर्जी
गिरफ्तारी के बाद ईओयू ने मनीष की सात दिनों की रिमांड मांगी थी मगर कोर्ट ने एक दिन की रिमांड ही मंजूर की। बुधवार को 24 घंटे की रिमांड पर मनीष से लंबी पूछताछ हुई। आर्थिक अपराध इकाई ने बुधवार को ही रिमांड की अवधि बढ़ाने के लिए आवेदन दिया है। जिसपर आज कोर्ट अपना आदेश सुना सकती है।
वीडियो सिर्फ मनीष ने पोस्ट नहीं किए- राष्ट्रीय जन जन पार्टी 
राष्ट्रीय जन जन पार्टी के राष्ट्रीय प्रवक्ता पुष्कर नारायण सिंह के अनुसार मनीष कश्यप के खिलाफ कार्रवाई राज्य सरकार और पुलिस की तरफ से की गई है। वो सही नहीं है। तमिलनाडु मामले में वीडियो सिर्फ मनीष कश्यप ने अकेले नहीं पोस्ट किया था। उसके अलावा भी कई लोगों ने पोस्ट किया था। पूर्व सांसद पप्पू यादव, लोजपा (रामविलास) के राष्ट्रीय अध्यक्ष चिराग पासवान ने भी इस मामले को उठाया था।
चिराग पासवान तो तमिलनाडु गए भी थे। फिर इस मामले में आरोपी मनीष कश्यप को ही क्यों बनाया गया? इसी वजह से आज बिहार बंद किया गया है। इस दौरान एम्बुलेंस और फायर ब्रिगेड जैसी इमरजेंसी और स्टूडेंट्स की गाड़ियों को रोका नहीं जाएगा।
राज्य सरकार के सामने रखी तीन मांगे
इस मामले में राष्ट्रीय जन जन पार्टी ने राज्य सरकार के सामने तीन प्रमुख मांगों को रखा है। राष्ट्रीय प्रवक्ता के अनुसार पहली मांग है कि जिस मामले में मनीष कश्यप को गिरफ्तार किया गया है, उसकी निष्पक्ष जांच हो। दूसरी मांग है कि बड़े मीडिया संस्थानों की तरह ही यूट्यूबर्स के प्रति सरकार अपना नजरिया बदले। वहीं, तीसरी मांग है कि दूसरे राज्यों में रहने वाले बिहारियों की सुरक्षा और समस्याओं के निदान के लिए एक आयोग बनाया जाए।
इधर, EOU द्वारा मनीष कश्यप की रिमांड बढ़ाने के लिए कोर्ट में आवेदन दे दिया गया है। EOU को मनीष कश्यप से कई अहम तथ्यों और उसके पास से बरामद संवेदनशील जानकारियों पर पूछताछ करना बाकी है। तमिलनाडु मामले में फर्जी वीडियो वायरल करने वाले एक और आरोपी नागेश सम्राट उर्फ नागेश कश्यप को भी EOU ने गिरफ्तार किया है।
यूट्यूबर मनीष कश्यप से जुड़ी दूसरी खबर--
विधानसभा चुनाव लड़ा, लोकसभा में भी हाथ आजमाया; 2030 में प्रधानमंत्री बनने का है सपना
बिहार के सबसे चर्चित यूट्यूबर मनीष कश्यप के सितारे इन दिनों गर्दिश में हैं। वह तमिलनाडु में मजदूरों पर हमले के फर्जी वीडियो के मामले में जेल में हैं। संपत्ति की कुर्की के बाद अब छापे पर छापे पड़ रहे हैं। पुलिस का शिकंजा कसता जा रहा है। मनीष इंजीनियर हैं, राजनीति में भी किस्मत आजमा चुके हैं। विधायक बनने का सपना पूरा नहीं हुआ तो वह एक यूट्यूबर बन गए। आज मनीष के यूट्यूब चैनल पर 61 लाख और फेसबुक पर 40 लाख फॉलोवर्स हैं। पूरी खबर पढ़ने के लिए क्लिक करें
यूट्यूबर मनीष कश्यप का साथी नागेश गिरफ्तार:मनीष की गिरफ्तारी का वीडियो किया था वायरल; लिखा- दुख की घड़ी में कैसे छोड़ दूं
यूट्यूबर मनीष कश्यप के बाद उसके साथी नागेश कश्यप उर्फ नागेश सम्राट को गिरफ्तार किया गया है। आर्थिक अपराध ईकाई (EOU) ने उसे बुधवार को गिरफ्तार किया है। बताया जा रहा है कि मनीष की गिरफ्तारी के बाद से वो लगातार सोशल मीडिया पर उसके लिए प्रचार प्रसार कर रहा था। पूरी खबर पढ़ने के लिए क्लिक करें। 